Hanamachi

**Hanamachi** (, ’kukkaiskylä’, ’kukkien kaupunki’) tai kiotolaisittain **kagai** on kaupungin alue, jossa elää ja työskentelee geishoja ja maikoja. Suomeksi hanamacheihin saatetaan viitata myös sanalla geisha-alue. Niitä on ainakin Kiotossa ja Tokiossa. Geishoja työskentelee myös muissakin kaupungeissa.

Kukkiin viittaava nimi saattaa olla peräisin hanamacheissa kukkivista puista tai alueen kauniista geishoista.
## Järjestäytyminen

Jokaisessa hanamachissa on geishojen rekisteröintitoimisto eli kenban, johon alueella työskentelevän geishan on kuuluttava. Kenban hoitaa geishojen varauksia, palkkoja ja aikatauluja. Hanamacheissa on myös geishataloja eli okiyoita tai geigiyoita, joissa maikot ja uransa alkuvaiheessa olevat geishat asuvat. Japanissa geishataloja kutsutaan myös teehuoneiksi. Geishatalojen on kuuluttava geishatalojen liittoon. 

Asiakkaita geishat ja maikot voivat tavata esimerkiksi hanamachin ravintoloissa (*ryōtei*, *ochaya*, *machiai*, *machiya*). Jotta ravintolassa voisi työskennellä geishoja, ravintolan on kuuluttava alueen ravintolayhdistykseen (*ryōtei kumiai*). Geishat eivät saa työskennellä muissa ravintoloissa kuin hanamachin ravintolayhdistykseen liittyneissä ravintoloissa. Kioton hanamachien ravintoloissa ei valmisteta ruokaa, vaan ne tuodaan sinne ryōriya-nimisistä tukkuliikkeistä. Sen sijaan Tokion hanamacheissa on yleistä, että ravintoloissa valmistetaan ruokaa paikan päällä. Ravintoloiden lisäksi hanamachissa saattaa olla majataloja. Monissa kuuluisissa hanamacheissa toimivat ravintolat hyväksyvät asiakkaikseen vain vakioasiakkaita ja heidän vieraitaan.

Vuoden 1956 prostituutiolain voimassatuloon asti lähes kaikissa hanamacheissa työskenteli maikojen ja geishojen lisäksi myös prostituoituja.

## Hanamachit kaupungeittain
Hanamacheja on monissa eri kaupungeissa ympäri Japania. Monet niistä sijaitsevat pyhäköiden ja temppelien lähistöllä ja läpikulkualueilla. Monet hanamachit syntyivät, kun alueelle perustettiin teehuoneita pyhäköiden ja temppelien vierailijoita palvelemaan.

Hanamachit alkoivat järjestäytyä nykyisellä tavalla Edo-kauden aikana. Tuohon aikaan monet hanamachit alkoivat myös menestyä ja rikastua muun muassa talouskasvun, järjestyksen vakaan ylläpidon ja kulttuurissa tapahtuneen kehityksen vuoksi.

### Kioto

Kiotossa toimii viisi geisha-aluetta eli kiotolaisittain kagaita, joista kaikki paitsi Kamishichiken sijaitsevat keskenään samalla seudulla. Kiotolainen termi *gokagai* () viittaa näihin viiteen alueeseen. Gion Kōbu ja Gion Higashi olivat alkujaan samaa kagaita, mutta erosivat vuonna 1881. Gion Higashi on kahdesta alueesta pienempi. 2000-luvulta lähtien Shimabaraa ei ole enää laskettu hanamachiksi, koska siellä ei ole enää työskennellyt geishoja. Hanamachit eroavat toisistaan siinä, että kukin niistä tarjoaa koulutusta eri tanssiperinteessä. Eri alueilla koulutetut maikot ja geikot siis tanssivat hieman eri lailla. Toisaalta kullakin Kioton hanamacheista on hieman erilainen maine. Gionin alue nähdään muita perinteikkäämpänä ja virallisempana, Pontochō tyylikkäänä alueena, Miyagawachō hauskana ja rentona alueena ja Kamishichiken hienostuneena ja rauhallisena.

Kussakin Kioton hanamachissa on geishakoulu, joita kutsutaan Kiotossa historiallisista syistä nimellä nyokōba. Kyseinen sana ei kuitenkaan viittaa pelkästään geishakouluihin. Nyokōbat syntyivät vuonna 1872, kun laki määräsi hanamacheja järjestämään työnsä jättäneille geishoille ammatillista koulutusta ompelussa, kankaankudonnassa ja teelehtien käsittelyssä.

Joka kevät kussakin kagaissa Gion Higashia lukuunottamatta pidetään tanssitapahtuma, joissa maikot ja geikot esiintyvät julkisesti pääsymaksua vastaan. Tavallisesti maikot ja geikot esiintyvät lähinnä vakioasiakkaille. Tapahtumat ovat Gion Kōbun maikojen ja geikojen esittämä Miyako-odori, Kamishichikenin Kitano-odori, Miyagawa-chōn Kyō-odori ja Pontochōn Kamogawa-odori. Marraskuisin Gion Higashin maikot ja geikot esiintyvät Gion-odorissa. Loka–marraskuisin myös kaikilla muilla Kioton geisha-alueilla on syysesityksiä. Kevätesitysten tavoin myös ne ovat suunnattu suuremmalle yleisölle.

Kioton hanamachit olivat menestyviä jo Edo-kaudella, ja niillä oli tuolloin erityinen paikka kulttuurimaailmassa. Kioton hanamacheissa oli viihteen lisäksi tarjolla ensiluokkaista kulttuuria. Nykyään maikot, *geikot* ja hanamachit ovat usein esillä Kioton matkailumainoksissa.

Vuonna 2007 Kioton viidelle geisha-alueelle oli rekisteröitynyt yhteensä 196 geishaa ja 77 maikoa. Taishō-kauden alussa samoille alueille oli rekisteröitynyt yhteensä 1200 geishaa. Vaikka Kioton geishojen määrä olikin 1900-luvulla pitkään jyrkässä laskussa, laskeva trendi pysähtyi vuonna 1995. Ainakin vuosien 1995–2006 välillä maikojen ja geikojen määrä pysyi suhteellisen tasaisena. Osakan ja Tokion hanamacheihin verrattuna Kiotossa työskentelevien maikojen ja *geikojen* määrän lasku on ollut hitaampaa.

#### Toiminnassa olevat hanamachit
* Gion Kōbu
* Gion Higashi
* Pontochō
* Kamishichiken
* Miyagawa-chō

#### Entiset hanamachit
* Shimabara

### Tokio
Vielä 1830-luvulla Edossa toimi kahdeksan hanamachia. Niistä Yanagibashi oli arvostetuin. Yanagibashin hanamachi lopetti toimintansa vuonna 1999. Vuonna 1929 Tokion 33 hanamachissa työskenteli 7500 geishaa. Vuodesta 1965 lähtien Tokion hanamachien ja geishojen määrä on ollut nopeassa laskussa. Vuodesta 1999 lähtien Tokiossa on toiminut enää kuusi hanamachia:

* Akasaka
* Asakusa
* Kagurazaka
* Mukōjima
* Shinbashi
* Yoshichō
Myös Hachiōji saatetaan laskea Tokion hanamachien joukkoon. Hachiōjin kaupunki sijaitsee Tokion metropolissa.

Tokion hanamacheissa geishan työskentelyalue eli paikallisen termin mukaan *odesaki* rajoittuu käytännössä tämän hanamachin rajoihin. Asiakas maksaa ylimääräisen maksun siitä, jos hän kutsuu geishan tämän työskentelyalueen ulkopuoliseen ravintolaan. Korkeampi hinta saa asiakkaat epäröimään sitä, kannattaako omaa suosikkigeishaa kutsua esiintymään tämän myyntialueen ulkopuolella sijaitsevaan asiakkaan suosikkiravintolaan. Toisaalta esimerkiksi Yanagibashin hanamachi joutui lopettamaan toimintansa, kun geishojen myyntialueelta katosivat kaikki ravintolat. Yanagibashin geishat eivät sen jälkeen enää saaneet myyntialuetta muista hanamacheista.

Kiotossa samaa ongelmaa ei ole, koska Kioton hanamachien ravintolat eivät kuulu paikallisiin hanamachien liittoihin. Kiotossa asiakas saa ilman lisämaksua pyytää haluamansa geishan esiintymään missä tahansa hanamachissa sijaitsevaan ravintolaan. Se tuo maikoille ja geishoille myös lisää työtilaisuuksia.

Kun bordellit lopettivat toimintansa ja Tokion kiinteistöjen arvot kasvoivat huomattavasti, hanamachien ravintoloissa käyminen tuli erittäin kalliiksi. Asiakkaiden määrä väheni rajusti, ja Tokion hanamacheissa alkoi vierailla vain hyvin erityisiä asiakkaita ja hekin erityisiiä tilaisuuksia varten. Osa Tokion hanamachien ravintoloista joutui lopettamaan toimintansa. Yleensä toimintansa lopettaneet ravintolat muuttivat tilansa asuinrakennuksiksi.

#### Entiset hanamachit
Seuraavat alueet oli vuonna 1929 rekisteröity hanamacheiksi, mutta ovat sittemmin lopettaneet toimintansa:

* Azabu
* Chōfu
* Fujimichō
* Fukagawa
* Gotanda
* Hakusan
* Hamamachi
* Karamusori
* Kōbusho
* Komagome Jimmyōchō
* Meguro
* Nihonbashi
* Oume
* Shibuya
* Shinagawa
* Shinjuku
* Shintomichō
* Shitaya Ikenohata
* Susaki
* Tamagawa
* Tamagishijima
* Yanagibashi
* Yoshiwara
* Yotsuya Arakichō
* Yotsua Okido
* Yushima Tenjin

### Kanazawa

Kanazawassa on kolme hanamachia: Higashichaya, Nishichayagai ja Kazuemachi. Niistä Higashichaya on suurin ja tunnetuin. Osa Higashichayan vanhoista rakennuksista on käytössä ravintoloina, kahviloina ja matkamuistokauppoina.

Alun perin Kanazawan okiyat sijaitsivat kaupungin keskustassa, mutta vuonna 1820 ne siirrettiin hanamachien alueelle. Higashichayan alueella on edelleen hyvin säilyneitä vanhoja puisia teehuoneita. Higashichayan ja Kazuemachin hanamachit ovat Gionin lisäksi ainoita geisha-alueita, jotka on nimetty Japanin kulttuuriomaisuudeksi. Kaupungin turismiyksikkö järjestää hanamacheissa turisteja ajatellen joskus geishaesityksiä.

### Nara
Narassa on yksi hanamachi nimeltään Ganrin-in. Koko kaupungin ainoa okiya on nykyään Tsuruya. Hanamachin kulta-aikana 1900-luvun alussa alueella työskenteli yhteensä noin 200 geishaa ja maikoa. Uusia geishaoppilaita houkutellakseen Tsuruyan okiya maksaa kunkin maikon osalta ainakin vuoden verran koulutukseen meneviä kuluja ja sallii myös sen, että maikot käyvät geishakoulutusta vain osa-aikaisesti. Maikot voivat esimerkiksi asua ja työskennellä jossain muualla. Okiyan geishoille Tsuruya maksaa palkkaa. Vuonna 2025 okiyaan kuului kaksi geishaa ja kolme maikoa.

### Niigata

Niigatassa on yksi hanamachi nimeltään Furumachi. Monista muista tunnetuista hanamacheista poiketen Furumachin ravintolat palvelevat myös ensikertalaisasiakkaita, joilla ei ole ennestään suhteita ravintolaan tai vakioasiakkaaseen. Niigatan geishat eli paikallisen murteen mukaan *geikot* opiskelevat perinteistä japanilaista tanssia Ichiyama-koulun mukaan. Vuonna 2021 Furumachissa työskenteli 24 geishaa.

Kaupungin geishaperinne alkoi jo Edo-kaudella vuosien 1603–1867 välillä, kun Niigatan satamasta tuli vilkkain Japaninmeren alueen satama. Meiji-kauden (1868–1912) alkuun mennessä Niigata oli maan rikkaimpia ja asutuimpia alueita. Jossain vaiheessa alkoi kehittyä Furumachin viihdealue, johon perustettiin paljon teehuoneita, juhlatiloja ja hienoja ryotei-ravintoloita. Furumachissa toimi geishoja, ja asiakkaiden joukossa oli hyvin merkittäviä henkilöitä. Monet Furumachin nykyiset ryotei-ravintolat ovat 1800-luvulta peräisin olevia alkuperäisrakennuksia.

Myös Niigatassa geishojen määrä vähentyi merkittävästi 1900-luvun aikana. Niigatan kohdalla yksi lisäsyy geishojen rajattuun kysyntään on ollut kaupungin syrjäinen sijainti ja turistien vähäinen määrä. Vuonna 1884 Furumachissa toimi lähes 400 geishaa. 1970-luvun loppuun mennessä alueen geishojen määrä oli pudonnut alle sataan, ja vuonna 1985 heitä oli enää 60. 1980-luvulla moni Furumachin ravintola joutui lopettamaan toimintansa asiakkaiden vähäisen määrän vuoksi.

Vuonna 1987 Ryoto Shinko -niminen yritys alkoi Japanin ensimmäisenä geishojen rekrytointiyrityksenä kouluttaa uusia geishoja ja luoda suhteita geishojen sekä ravintoloiden ja muiden yritysten välillä. Toiveena oli auttaa Niigatan geishaperinteen säilyttämisessä. Nykyään yritys saa tukea 80 muulta paikalliselta yritykseltä ja palkkaa geishoja, tarjoaa heille työterveydenhuoltoa ja muita työetuuksia sekä tuottaa myyntiin matkamuistoja, kuten t-paitoja, kalentereita, viuhkoja ja Furumachin geishojen kuvilla varustettuja sakepulloja. Yritys on myös saanut aikaan monia muutoksia Niigatan geishalaitoksessa. Niigatan geishat jatkavat työn tekoa myös naimisiin mentyään ja esiintyvät myös häissä ja hautajaisissa. Yritys on keksinyt Niigataan myös uusia tapoja viihdyttää nykyajan asiakkaita.

### Osaka
Vuonna 1929 Osakan seitsemässä hanamachissa toimi 5300 geishaa eli paikallisen murteen mukaan *geikoa*. Vuodesta 1965 lähtien Osakan hanamachien ja geishojen määrä on ollut nopeassa laskussa. 

Vuonna 2023 toiminnassa oli ainakin yksi hanamachi eli Minami. Se oli aikoinaan Japanin suurin hanamachi, mutta tuhoutui tulipalossa toisen maailmansodan aikaan, eikä sodan jälkeen noussut enää entiseen suosioonsa. Vuoden 2010 tietojen mukaan toiminnassa oli vielä myös Kitashinchi. Minamin ja Kitashinchin hanamacheissa työskenteli tuolloin yhteensä 20–30 geishaa.

#### Entiset hanamachit

* Horie
* Matsushima
* Shinmachi
* Sumiyoshi
* Tobita

## Lähteet
* 
* Vesterinen, Ilmari: *Geishat ja muita etnologisia kirjoituksia*. Hämeenlinna: Karisto, 1992..

### Viitteet

## Aiheesta muualla
*  Kartta, johon on merkitty kaikkien Kioton hanamachien sijainnit.